Michael Poulsen

Michael Schøn Poulsen (* 1. apríl 1975, Slagelse, Dánsko) je dánsky spevák, gitarista a skladateľ. V súčasnosti je hlavným spevákom, gitaristom a skladateľom dánskej hudobnej skupiny Volbeat a od roku 2023 gitaristom death metalového tria Asinhell. Predtým, ako začal pôsobiť v skupine Volbeat, bol členom dánskej death metalovej skupiny Dominus.
Biografia.
Vyrastal v Ringstede, v malom mestečku neďaleko Kodane, v robotníckej rodine. Má sestru dvojča a dve mladšie sestry, tiež dvojčatá. Veľký vplyv na jeho kariéru mali jeho rodičia, Jørn a Else Poulsenoví, ktorí boli veľkými fanúšikmi Elvisa Presleyho, Johnnyho Casha a Chucka Berryho. Ako tínedžer počúval skupiny ako Metallica, Iron Maiden, Whitesnake, Deep Purple alebo Black Sabbath. V deviatej triede upustil od skúšky, aby mohol získať svoje prvé tetovanie, ktoré obsahovalo obal albumu od Mercyful Fate. Vo svojich sedemnástich rokoch sa presťahoval do Kodane, kde pracoval ako dočasný učiteľ.
V roku 1991 založil svoju prvú skupinu Dominus. Skupina vydala v rokoch 1994 až 2000 štyri nahrávky a bola miestnymi médiami označovaná ako „nebezpečný, strašidelný a diabolský Dominus“. Poulsen uviedol, že veľkou časťou inšpirácie počas tohto obdobia bol Chuck Schuldiner a jeho skupina Death. Skupina sa rozdelila o rok neskôr, keď bol Poulsen presýtený death metalovou hudbou a death metalovou scénou. Napísal nové skladby s väčším prístupom rokenrolu a založil novú skupinu, Volbeat. Po vydaní dvoch demo albumov v roku 2005 skupina debutovala albumom "The Strength / The Sound / The Songs". Ten dosiahol 18. miesto v dánskych rebríčkoch a stal sa prvým najvyššie umiestneným albumom dánskej metalovej skupiny v top 20 za 20 rokov. Dňa 22. apríla 2006 vystúpil Poulsen s niektorými štúdiovými hudobníkmi Elvisa Presleyho v Kodani. Druhá nahrávka skupiny Volbeat, "Rock the Rebel / Metal the Devil," a ich tretia snaha "Guitar Gangsters &amp; Cadillac Blood" išla priamo na 1. miesto dánskych rebríčkov.
Poulsen neskôr ukázal svoju afinitu k skupine Social Distortion a s podnetmi „nového vplyvu“ vytvoril zreteľný zvuk skupiny Volbeat.
Poulsenov otec, ktorý bol veľkým fanúšikom skupiny Volbeat, zomrel 27. júna 2008 krátko pred vydaním albumu "Guitar Gangsters &amp; Cadillac Blood". Skladba „Light a Way“ z toho istého albumu sa hrala na jeho pohrebe. Neskoršie skladby ako „Fallen“ ("Beyond Hell / Above Heaven") a „Our Loved Ones“ ("Outlaw Gentlemen &amp; Shady Ladies") boli ovplyvnené Poulsenovým otcom.
Dňa 29. novembra 2009 sa Poulsen zrútil počas koncertu v holandskom meste Tilburg a musel byť na krátky čas ošetrovaný v nemocnici. Lekári si u neho všimli príznaky podobné chrípke, ktoré mal Poulsen počas turné so skupinou. Po incidente musel prerušiť turné. Lekári mu diagnostikovali syndróm vyhorenia, ktorý je spôsobený poruchou spánku, ktorou Poulsen trpí od detstva.
V roku 2010 sa pripojil ako hosťujúci spevák k dánskej rockovej skupine The Storm a naspieval s nimi skladbu „B.S.E.“ z albumu "Black Luck".
V marci 2010 sa oženil v Gracelande v meste Memphis s priateľkou Linou. Poulsen potom prijal stredné meno Schøn. Žili spolu v dome v Hvidovre, ale neskôr sa od seba odsťahovali. Lina zostala v oblasti Kodane, zatiaľ čo Poulsen kúpil veľký pozemok s rozlohou 300 m2 neďaleko Næstvedu. Na jar 2015 sa s Linou rozviedli. V rozhovore pre časopis "BT" uviedol, že „"to najlepšie, čo som za mnoho rokov urobil, bolo presťahovať sa do Næstvedu"“ a nazval mesto „Næshvillom“ pre Američanov, ktorí sa pýtali, prečo sa nepresťahoval do Spojených štátov.
V roku 2012 napísal Poulsen sprievodný text k novému vydaniu albumu "Spiritual Healing" (pôvodne vydaného v roku 1990 vydavateľstvom Combat Records) od skupiny Death vydaného vydavateľstvom Relapse Records, ktorý považuje za jeden zo svojich obľúbených albumov.
V roku 2014 vytvoril verš pre „Highwayman“, skladbu Jimmyho Webba, ktorú prespievala skupina Iced Earth na albume "Plagues of Babylon". Cover verzia „Highwayman“ od skupiny Iced Earth sa uskutočnila vo forme tej istej skladby, ktorú prespievala country superskupina The Highwaymen. Poulsen spieva rovnaký verš, aký v skladbe spieva Johnny Cash. Toho istého roku vyšla kniha o Poulsenovi s názvom "", ktorú napísal dánsky novinár Jens Jam Rasmussen"."
V roku 2016 sa spolu s Robom Caggianom objavil vo filmovom projekte s názvom "Gutterdämmerung". Toho istého roku sa dal dokopy s Jeanet Carlsenovou a 16. mája 2017 sa stal otcom svojho prvého potomka, dcéry Ey Abigail. 
V októbri 2019 predal Pernille Samsovej svoj dom za necelých 4,4 miliónov dánskych korún. V novembri sa verejne zistilo, že Poulsen a jeho rodina namiesto toho kúpili gangsterskú vilu v okrajovej časti Appenæs obce Næstved s rozlohou viac ako 400 m² a s výhľadom na Karrebæk Fjord a Gavnø.
Dňa 13. apríla 2021 sa mu narodil druhý potomok, syn Aaron Jørn Bøcher Poulsen. a 20. augusta 2022 sa s priateľkou Jeanet oženil.
Tetovania.
Poulsen má na tele veľkú zbierku tetovaní, ktoré z neho robia symbol tetovacieho umenia, a každé z nich má nejaký svoj vlastný príbeh. Prvým jeho tetovaním bol obal albumu od skupiny Mercyful Fate. Týždeň po smrti otca si Poulsen vytetoval mená svojich rodičov, Jørn a Else, na svoje prsty s písmenom na každom prste okrem palca. Jedného dňa ziskal v šatni od speváka Jamesa Hetfielda prezývku „Little E“ ("Little Elvis"), ktorú si taktiež nechal vytetovať na telo.
Jeho obľúbeným tatérom je Henning Jorgensen, ktorý pracuje v Royal Tattoo v Helsingøre.
Hudobné vybavenie.
Hral predovšetkým na gitary Gibson SG. Spočiatku používal model Tony Iommi, ale neskôr prešiel na model Gibson SG GT so snímačmi Seymour Duncan a od roku 2019 hrá na gitaru Gibson Firebird Custom. Používa zosilňovač Marshall JCM800 2210. Niekedy hrá aj na gitary ESP Eclipse a Gibson Les Paul Goldtop. Efektami, ktoré Poulsen používa, sú Ibanez Tube Screamer, potlačovač hluku, vintage ekvalizér Behringer a pedál maximalizácie Sonic BBE.
Ocenenia.
V roku 2006 bol nominovaný v kategóriách „spevák roka“ a „skladateľ roka“ na každoročných cenách Steppeulven. O dva roky neskôr bol nominovaný v kategórii „najlepší spevák“ na Danish Music Awards. V roku 2008 získal cenu Zulu v kategórii „dánsky spevák roka“. Na rovnaké ocenenie bol nominovaný aj nasledujúci rok, keď zvíťazil raper L.O.C.
V roku 2017 bol Poulsen zaradený medzi ďalších 24 ľudí z Næstvedu ako mimoriadny talent, ktorý urobil niečo pre mesto a obec. Okrem toho bude jeho portrét namaľovaný v pripravovanom parkovacom dome školy Næstved Ungdomsskole.
V októbri 2019 získal Poulsen kultúrnu cenu nadácie Trelleborg Foundation, ktorá sa tiež nazývala cenou Grundtvig-Marie. Cena, ktorá bolo založená v roku 2016, sa udelí „"umelcom alebo iným kultúrnym aktérom, ktorí prispeli a spochybňovali kultúrny rozvoj v Næstvede alebo v okolitých obciach južného Sjællandu".“ Poulsen obdržal spolu s cenou aj 25 000 dánskych korún a rozhodol sa ich venovať charite Broen Næstved, dobrovoľnej asociácii, ktorá pomáha sociálne zraniteľným deťom a mladým ľuďom v aktívnom voľnom čase. Slávnostné odovzdávanie cien sa uskutočnilo v bývalom kaštieli Rønnebæksholm v Næstvede.